04.09.2018
Цəыббрамза 4 рзы Аҧсны Аҳəынҭқарра Ахада Рауль Ҳаџьымба официалтə визитла Шьамтəылатəи Арабтə Республика даҭааит.
Аҳəынҭқарра Ахада Шьамтəылатəи аҳаиртə баҕəазаҿы диҧылеит Адəныҟатəи аусқəа рминистр Уалид аль-Муаллем.
Аиҿцəажəарақəа рҳəаақəа ирҭагӡаны Аҧсны Аҳəынҭқарра Ахадеи Шьамтəылатəи Арабтə Республика Ахада Башар Асади ҩ-ганктəи аусеицурақəа, иара убас аҧсны-шьамтəылатəи аизыҟазаашьақəа рыҿиара азҵаарқәа ирылацәажәараны иҟоуп.
Аҧсны Аҳəынҭқарра Ахада напхгара ззиуа аделегациа аилазаараҿы иҟоуп: Аҧыза-министр Геннади Гагəылиа, Ахада Иусбарҭа анапхгаҩы Беслан Барцыц, Ашəарҭадара Ахеилак амаӡаныҟəгаҩ Муҳаммед Кьылба, Адəныҟатəи аусқəа рминистр Даур Ақаҩба, Атəылахьчара аминистр Мираб Қьышьмариа, Аекономика аминистр Адгəыр Арӡынба.
Аиҿцəажəарақəа рхыркəшамҭаз иазгəаҭоуп Аҧсны Аҳəынҭқарреи Шьамтəылатəи Арабтə Республикеи рыбжьара аиҩызареи аусеицуреи рзы Аиқəшаҳаҭра анапаҵаҩра, аекономикеи, ахəаахəҭреи, аҭҵаарадырреи, атехникатəи, акультуратəи усеицуразы Шьамтəылеи Аҧсни еицырзеиҧшу Аилак аҧҵаразы аиҳабырабжьаратə Еиқəшаҳаҭра, иара убас ахəаахəҭреи аекономикатə усеицзуреи усхк ацхыраареи рҳəаақəҵареи рзы аиҳабырабжьаратə Еиқəшаҳаҭрақәа рыҵаҩра.